LAB-ammattikorkeakoulu

LAB-ammattikorkeakoulu (engl. LAB University of Applied Sciences) on suomalainen ammattikorkeakoulu, joka toimii Lahdessa, Lappeenrannassa ja verkossa. LAB aloitti toimintansa 1. tammikuuta 2020, kun Lahden (LAMK) ja Saimaan (SAIMIA) ammattikorkeakoulut yhdistyivät. Koulun rehtorina työskentelee Turo Kilpeläinen.

LAB on opiskelijamäärältään mitattuna Suomen kuudenneksi suurin ammattikorkeakoulu. Koulussa opiskelee noin 8 900 opiskelijaa sekä työskentelee noin 500 opettajaa ja TKI-asiantuntijaa.

Koulutus 
LAB-ammattikorkeakoulussa voi opiskella sosiaali- ja terveysalaa, tekniikkaa, liiketaloutta, hotelli-, ravintola- ja matkailualaa sekä muotoilua, kuvataidetta ja visuaalista viestintää. Lisäksi koulu tarjoaa täydennys- ja erikoistumiskoulutuksia sekä kaikille avoimia ammattikorkeakouluopintoja avoimessa ammattikorkeakoulussa.

LAB-ammattikorkeakoulun muotoilun, kuvataiteen ja visuaalisen viestinnän koulutukset toimivat Lahden Muotoiluinstituutin ja Imatran taidekoulun toiminnan jatkajina LABin Muotoiluinstituuttina.

Kampukset 
LAB-ammattikorkeakoululla on kampukset Lahdessa, Lappeenrannassa ja verkossa.

Lahden kampus 

Lahden kampus (NiemiCampus) on yksi kampusalue, joka toimii kahdessa eri rakennuksessa. Päärakennus on saneerattu Iskun huonekalutehtaan entisiin tiloihin osoitteeseen Mukkulankatu 19. Siitä alle puolen kilometrin päässä sijaitsee Lahden Tiedepuisto, osoitteessa Niemenkatu 73, johon osa koulun toiminnasta on sijoitettu. Tiedepuistossa sijaitsevat myös Lahden yliopistokampus ja sen koordinaatioyksikkö. Lahden kampuksella on yhteensä noin 5 000 opiskelijaa, joista noin 400 on kansainvälisiä tutkinto-opiskelijoita.

Lappeenrannan kampus 
Lappeenrannan kampuksen osoite on Yliopistonkatu 36. Se sijaitsee LABin ja LUT-yliopiston yhteisellä, Kaakkois-Suomen suurimmalla korkeakoulukampuksella. Skinnarilassa sijaitsevalla kampuksella työskentelee noin 10 000 henkilöä, joista noin 3 400 on LABin opiskelijoita.

Verkkokampus 
Verkko-opinnot sisältävät opiskelua muun muassa Moodlessa ja muissa sähköisissä oppimisympäristöissä, reaaliaikaisia verkkotapaamisia ja vuorovaikutteista ryhmätyöskentelyä verkossa. Lisäksi verkko-opintoihin sisältyy itsenäisesti toteutettavia projekteja ja ammatillisen harjoittelun jaksoja työelämässä.

LUT-korkeakoulut 
LAB-ammattikorkeakoulu ja LUT-yliopisto muodostavat yhdessä korkeakouluyhteisön LUT-korkeakoulut. Korkeakouluyhteisössä opiskelee yhteensä noin 14 000 opiskelijaa ja työskentelee noin 1 500 asiantuntijaa. Yhteisössä jaetaan yhteiset korkeakoulupalvelut ja käytetään yhteisiä järjestelmiä sekä kampusten tiloja Lahdessa ja Lappeenrannassa.

Opiskelijakunta KOE 
KOE on LAB-ammattikorkeakoulun opiskelijakunta, joka pyrkii valvomaan opiskelijoiden etuja sekä opetuksen laatua. Heidän tehtävänään on saada opiskelijoiden ääni kuuluviin heitä koskevassa päätöksenteossa. Lisäksi heidän opiskelijatutorit auttavat saamaan opiskelijoiden opintoihin sujuvan alun, ja heidän järjestämät erilaiset tapahtumat sekä vapaa-ajan toiminnat pyrkivät tuomaan sopivaa vastapainoa opiskeluiden ohelle.

Ainealayhdistykset 
Opiskelijakunnan lisäksi kampuksilla toimii yhteensä 12 ainealayhdistystä, joiden tarkoituksena on yhdistää saman alan opiskelijoita, ajaa heidän etujaan ja järjestää toimintaa tiiviissä yhteistyössä opiskelijakunnan kanssa.

Lahden kampus

LASOLA ry – sosiaali- ja terveysala

Linkki ry – liiketalous

LIRO ry – konetekniikka

Lymo ry – energia- ja ympäristötekniikka

MIO ry – muotoilu ja visuaalinen viestintä

PINO ry – puutekniikka

ReLa ry – matkailu- ja tapahtumaliiketoiminta

Lappeenrannan kampus

LaGeR ry – hotelli- ja ravintola-ala

LaKOSTE ry – sosiaali- ja terveysala

LaKu ry – kuvataide

LapIO – rakennus- ja yhdyskuntatekniikka, konetekniikka

LapTOp ry – liiketalous

Lähteet

Aiheesta muualla 

 Koulun verkkosivut
Suomen ammattikorkeakoulut
Lahden oppilaitokset
Lappeenrannan oppilaitokset